વિજયા સસરાને પગે લાગીને નીકળી ત્યારે વિજયાના માથા પર જાણે આશીર્વાદ વરસતો હોય એમ એમની અશ્રુધારા વહેવા લાગી. વિજયા સાસુને પણ પગે લાગવા ગઈ, પણ ‘ખબરદાર જો મારા પગને અડકી છે તો ડાકણ.’ એવી કર્કશ વાણી સાથે સાસુ આઘી ખસી ગઈ. અને નણંદે તો હતું એટલું જોર કરીને વિજયાને બારણા તરફ ધક્કો જ માર્યો. આ બધું મેં પાછળથી એના મુખે જ સાંભળેલું. ને એ કરુણ કહાણી સાંભળતાં મને કમકમાં આવી ગયાં. મારી આંખો પણ સંવેદનથી છલકાવા લાગી હતી. સ્ત્રીઓ પણ સ્ત્રીઓ પ્રત્યે આટલી ક્રૂર બની શકે, એ માન્યામાં નહોતું આવતું.